钦定古今图书集成/明伦汇编/官常典/第596卷 > 《与宰执札子》前人
## 钦定古今图书集成/明伦汇编/官常典/第596卷 > 《与宰执札子》前人

熹辄布腹心，仰干造化。熹昨蒙圣恩，擢贰江东，将漕
之寄，自度衰朽，不堪任使，且有故里之嫌，恐招物议，
即已具状辞免。今乃蒙恩特免回避，仍令疾速之任。
仰承隆指，感极涕零。但熹众疾所攻，目眚为甚，受理
词诉，搜寻案牍，皆有所不堪者。窃恐黾勉到官，必致
旷阙，上误委寄，为罪益深。已有公状申尚书省，欲望
钧慈，特赐将上，冀蒙圣慈矜悯，追寝前命。仍𢌿祠禄，
以安愚分。则熹区区，不胜幸甚。干渎崇严，无任俯伏
俟命之至。